Tuproqshunoslik va agrokimyoviy tadqiqotlar instituti faoliyatini samarali tashkil etish chora-tadbirlari to‘g‘risida

O‘zbekiston Respublikasi Prezidentining “Yerlar degradatsiyasiga qarshi kurashishning samarali tizimini yaratish chora-tadbirlari to‘g‘risida” 2022-yil 10-iyundagi PQ-277-son qarori ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Yerlar degradatsiyasiga qarshi kurashishning samarali tizimini yaratish chora-tadbirlari to‘g‘risida” 2022-yil 10-iyundagi PQ-277-son qaroriga muvofiq:
 O‘zbekiston Respublikasi Qishloq xo‘jaligi vazirligi huzuridagi Qishloq xo‘jaligida bilim va innovatsiyalar milliy markazi tizimidagi Tuproqshunoslik va agrokimyo ilmiy-tadqiqot instituti Tuproqshunoslik va agrokimyoviy tadqiqotlar instituti (keyingi o‘rinlarda — Institut) deb qayta nomlangan holda Qishloq xo‘jaligi vazirligi tasarrufiga o‘tkazilganligi;
 Institutning bino va inshootlarini saqlash, shuningdek, uning xodimlari (ilmiy xodimlardan tashqari) mehnatiga haq to‘lash bo‘yicha xarajatlarini O‘zbekiston Respublikasi Davlat budjeti mablag‘lari hisobidan moliyalashtirishning amaldagi tartibi saqlab qolinganligi;
 Andijon, Buxoro, Qashqadaryo va Xorazm viloyatlarida Institutning mintaqaviy bo‘linmalari (keyingi o‘rinlarda — mintaqaviy bo‘linmalar) tashkil etilishi hamda Institutning amaldagi mavjud 8 ta shtat birligi teng ulushlarda mintaqaviy bo‘linmalariga o‘tkazilishi hamda mazkur shtat birliklari O‘zbekiston Respublikasi Davlat budjeti mablag‘lari hisobidan moliyalashtirilishi;
 Institut mintaqaviy bo‘linmalarining bino va inshootlarini saqlash xarajatlari har yili O‘zbekiston Respublikasi respublika budjetidan Qishloq xo‘jaligi vazirligiga ajratiladigan mablag‘larning cheklangan miqdorlari doirasida amalga oshirilishi belgilanganligi ma’lumot uchun qabul qilinsin.
 2. Quyidagilar Institutning asosiy vazifalari va faoliyat yo‘nalishlari etib belgilansin:
 tuproqshunoslik va agrokimyo yo‘nalishlarida, jumladan yerlarning degradatsiyasi hamda cho‘llanishi jarayonlarining oldini olish va oqibatlarini bartaraf etish bo‘yicha dolzarb fundamental, ilmiy-amaliy va innovatsion tadqiqot loyihalarini amalga oshirish hamda ushbu yo‘nalishlardagi ilmiy-tadqiqot ishlarini muvofiqlashtirish;
 sug‘oriladigan va lalmi yerlarning unumdorlik darajasini aniqlashning ilmiy asoslangan usullarini va ilmiy-amaliy tavsiyalarni ishlab chiqish, tuproqni baholash (bonitirovka) ishlarini amalga oshirish va sertifikat berish;
 tuproqning holatini operativ kuzatish va diagnostika qilish, uning unumdorligi bo‘yicha “Tuproq klinikasi” xizmatlarini ko‘rsatish, tuproqning holatini tahlil qilish bo‘yicha laboratoriyalar faoliyatini muvofiqlashtirish;
 tuproqning holatini tahlil qilish bo‘yicha xalqaro standartlarni joriy etish, davlat standarti talablarini xalqaro talablar bilan uyg‘unlashtirish hamda tuproqshunoslik va agrokimyo yo‘nalishida sinov va tahlillar o‘tkazish bo‘yicha arbitraj (referens) faoliyatini amalga oshirish;
 tuproqning sho‘rlanganlik va eroziyalanganlik hamda agrokimyoviy xaritalarini ishlab chiqish hamda amaliyotga joriy qilish;
 tuproqning organik uglerod, oziqa elementlari zaxiralari va ularning harakatchan shakllari bilan ta’minlanganligi to‘g‘risida ma’lumotlar bazasini yaratish;
 tuproqshunoslik va agrokimyo yo‘nalishlarida yuqori malakali ilmiy kadrlarni tayyorlash va mutaxassislar malakasini oshirish.
 3. Quyidagilar:
 O‘zbekiston Respublikasi Qishloq xo‘jaligi vazirligi huzuridagi Tuproqshunoslik va agrokimyoviy tadqiqotlar institutining tuzilmasi 1-ilovaga muvofiq;
 O‘zbekiston Respublikasi Qishloq xo‘jaligi vazirligi huzuridagi Tuproqshunoslik va agrokimyoviy tadqiqotlar instituti mintaqaviy bo‘linmalarining namunaviy tuzilmasi 2-ilovaga muvofiq tasdiqlansin.
 4. Institutning yangi tashkil etilayotgan:
 Andijon viloyati mintaqaviy bo‘linmasiga — Andijon viloyati Andijon shahrining Eski O‘sh ko‘chasidagi 132-uy manzilida joylashgan Andijon viloyati veterinariya va chorvachilikni rivojlantirish boshqarmasiga tegishli bino va inshootlar;
 Buxoro viloyati mintaqaviy bo‘linmasiga — “Urug‘chilikni rivojlantirish” markazining Buxoro viloyati Buxoro tumani “Rabotiqalmoq” QFY Ko‘chkisafed qishlog‘idagi 56-uy manzilida joylashgan Buxoro viloyati boshqarmasiga tegishli bino va inshootlar;
 Qashqadaryo viloyati mintaqaviy bo‘linmasiga — Qashqadaryo viloyati Qarshi shahrining “Ravoq” MFY Islom Karimov ko‘chasidagi 62-uy manzilida joylashgan Qarshi qurilish kasb-hunar kollejiga tegishli o‘quv-ishlab chiqarish ustaxonasi binosi;
 Xorazm viloyati mintaqaviy bo‘linmasiga — Xorazm viloyati Xiva shahrining Buyuk yo‘l ko‘chasidagi 2-uy manzilida joylashgan Xiva tumani irrigatsiya bo‘limiga tegishli bino va inshootlar operativ boshqaruv huquqi asosida bepul berilsin.
 5. Belgilansinki:
 Institutning Andijon, Buxoro, Qashqadaryo va Xorazm viloyatlaridagi mintaqaviy bo‘linmalarining bino va inshootlarini ta’mirlash hamda jihozlash bilan bog‘liq xarajatlar O‘zbekiston Respublikasi Prezidentining “Xalqaro tiklanish va taraqqiyot banki hamda Xalqaro taraqqiyot uyushmasi ishtirokida “O‘zbekiston Respublikasi qishloq xo‘jaligini modernizatsiya qilish” loyihasini amalga oshirish chora-tadbirlari to‘g‘risida” 2020-yil 11-avgustdagi PQ-4803-son qaroriga 2a-ilovaning 1-bandida nazarda tutilgan mablag‘lar doirasida amalga oshiriladi;
 Institutning markaziy laboratoriyasini rivojlantirish uchun “O‘zbekiston Respublikasi qishloq xo‘jaligini modernizatsiya qilish” loyihasi doirasida 1,8 mln AQSh dollari miqdorida mablag‘ ajratiladi;
 Institutning mintaqaviy bo‘linmalarida tuproq tahlili laboratoriyalarini tashkil etish uchun 2023-yilga mo‘ljallangan davlat ilmiy dasturlari doirasida 3,5 mlrd so‘m hamda “Tuproq klinikasi” mobil laboratoriyalarini xarid qilish uchun 3,6 mlrd so‘m mablag‘ yo‘naltiriladi.
 6. Vazirlar Mahkamasining “O‘zbekiston Respublikasi Qishloq xo‘jaligi vazirligi huzuridagi Qishloq xo‘jaligida bilim va innovatsiyalar milliy markazi tizimidagi ilmiy tashkilotlarning tuzilmalarini tasdiqlash to‘g‘risida” 2021-yil 24-sentabrdagi 601-son qarorining 2-bandi to‘qqizinchi xatboshisi va 8-ilovasi o‘z kuchini yo‘qotgan deb hisoblansin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev zimmasiga yuklansin.